Vrystaatse staatsamptenare eet staatsbates opArgieffoto Die Vrystaatse landboudepartement is letterlik besig om die beeste wat hulle as staatsbates van die nasionale landboudepartement kry, op te eet, sê die leier van die DA in die provinsiale wetgewer, dr. Roy Jankielsohn. Hy het deur middel van amptelike skriftelike navrae in die provinsiale wetgewer vasgestel dat 178 stuks vee ter waarde van ’n konserwatief geraamde R815 000 die afgelope tien jaar deur amptenare van die provinsiale departement opgeëet is of geskenk is om opgeëet te word by troues, begrafnisse en ander geleenthede as “gunste en bydraes” vir ANC-hooggeplaastes. Die doel van die vee is uiteraard om mee geboer en geteel te word; nie om opgeëet te word nie. In minstens een geval, so vertel Jankielsohn, het die beesvleis duidelik merkwaardige gevolge gehad. Een van die beeste is naamlik geskenk vir “die begrafnis van die agbare Lucy Mapena, lid van die Vrystaatse wetgewer”. Dieselfde Lucy Mapena is deesdae blykbaar terug uit die graf, want sy dien blakend gesond as adjunkspeaker van daardie einste wetgewer. Jankielsohn het gesê hy en die DA sal toesien dat die skuldiges aan die pen ry, want wat hier aan die gang is, is niks anders as bedrog en diefstal van staatsbates nie.